**Stăncuţa**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La bordei cu crucea naltă,

La Stăncuţa sprâncenată

Joacă hora încheiată,

Curge lumea fermecată.

Vinu-i bun, ocaua mare,

Beau voinicii pe secare,

Nu se-ndură să se ducă,

Noaptea la dânsa-i apucă.

Cine trece, se opreşte,

Cât o vede, nebuneşte,

Bea vin, punga-şi cheltuieşte

Şi zău că nu se căieşte.

Cine vine-n patru boi

Se-ntoarnă numai cu doi;

Cine vine de călare,

Pleacă cu şaua-n spinare,

Iar pe jos oricine vine

Îşi bea tot de lângă sine

Şi se duce gol cu bine.